ขึ้นดอกเบี้ยฝากยั่วใจขยับดอกกู้บานตะไท
สงครามเงินฝากระอุ ธนาคารแห่ชูดอกเบี้ยสูงจูงใจผู้ฝาก กรุงไทยทหารไทยขยับกู้ทุกชนิด 0.25%
21 ส.ค. 2554

สงครามเงินฝากระอุ ธนาคารแห่ชูดอกเบี้ยสูงจูงใจผู้ฝาก กรุงไทยทหารไทยขยับกู้ทุกชนิด 0.25% 
ธนาคารอาคารสงเคราะห์ (ธอส.) ออกผลิตภัณฑ์เงินฝากประจำขั้นบันได 9 เดือน จ่ายดอกเบี้ยเฉลี่ยที่ 3.69% โดยเดือนที่ 1-3 จ่ายดอกเบี้ย 3% เดือนที่ 4-6 จ่าย 3.25% เดือนที่ 7-8 จ่าย 3.50% เดือนที่ 9 จ่ายดอกเบี้ยสูงถึง 7.50% วงเงินฝากขั้นต่ำ 1 หมื่นบาท เปิดรับฝากถึงวันที่ 31 ส.ค.นี้ นอกจากนี้ยังออกเงินฝากซูเปอร์ออมทรัพย์พิเศษจ่ายดอกเบี้ยสูงถึง 3% แต่ต้องฝากขั้นต่ำ 1 แสนบาท รับฝากตั้งแต่วันนี้ถึง 29 ก.ค.นี้
ขณะที่ธนาคารธนชาตและธนาคารนครหลวงไทย ขึ้นดอกเบี้ยเงินฝากประจำ 3, 6 และ 12 เดือน อีก 0.10-0.45% มีผลตั้งแต่วันที่ 20 ก.ค.นี้ 
ขณะที่ธนาคารกรุงไทยประกาศขึ้นดอกเบี้ยเงินฝากออมทรัพย์ 0.125% เป็น 0.875% ขึ้นดอกเบี้ยเงินฝากประจำ 0.125-0.25% โดยเงินฝากประจำประเภท 3 เดือน ปรับขึ้น 0.125% เป็น 1.75- 1.95% เงินฝากประจำประเภท 6 เดือน ปรับขึ้น 0.15% เป็นอัตรา 2.35% เงินฝากประจำประเภท 12 เดือน ปรับขึ้น 0.20-0.25% เป็นอัตรา 2.50-2.75% สำหรับอัตราดอกเบี้ยเงินกู้ทุกประเภทปรับขึ้นอีก 0.25% มีผลตั้งแต่วันที่ 20 ก.ค.นี้
ธนาคารทหารไทยก็ได้ปรับขึ้นดอกเบี้ยเงินฝากออมทรัพย์ 0.125% เงินฝากประจำทุกประเภท ปรับเพิ่มขึ้น 0.15% ส่วนอัตราดอกเบี้ยตั๋วแลกเงิน ประเภท 1 เดือน และ 2 เดือน สำหรับบุคคลธรรมดา ได้ปรับเพิ่มขึ้น 0.15% สำหรับอัตราดอกเบี้ยเงินกู้นั้นได้ปรับขึ้นทุกประเภทอีก 0.25% ทำให้ดอกเบี้ยเงินกู้ขยับมาอยู่ 7.50-8.125% แล้ว